سہیل غازی پوری

سہیل احمد خان المعروف سہیل غازی پوری (پیدائش: 30 جون 1934ء - 22 نومبر 2018ء) پاکستان سے تعلق رکھنے والے اردو زبان کے ممتاز شاعر اور کراچی سے نکلنے والے سہ ماہی کتابی سلسلے شاعری کے مدیر تھے۔ انھوں نے حمد، نعت، غزل، رباعی، منقبت، نظم ، دوہا، گیت اور دیگر اصنافِ سخن میں طبع آزمائی کی۔

 حالات زندگی 
سہیل غازی پوری 30 جون 1934ء میں غازی پور، اتر پردیش، برطانوی ہندوستان میں پیدا ہوئے۔ ان کا اصل نام سہیل احمد خان تھا، سہیل تخلص اور غازی پور سے نسبت سے غازی پوری کہلائے۔ جبکہ قلمی نام سہیل غازی پوری تھا۔ ان کے والد طفیل احمد خاں غازی پور کے معزز لوگوں میں شمار کیے جاتے تھے۔ سہیل غازی پوری نے ڈی اے وی ہائی اسکول، غازی پور سے میٹرک اور پھر انٹر پاس کیا۔ اس کے بعد اعظم گڑھ کے شبلی نیشنل کالج سے بی اے کی ڈگری حاصل کی۔ تقسیم ہند کے بعد وہ مشرقی پاکستان منتقل ہو گئے اور ڈھاکہ میں رہائش اختیار کی۔ ڈھاکہ میں اے جی آفس میں ملازمت اختیار کی۔ کچھ عرصہ ڈھاکہ میں رہنے کے بعد کراچی آ گئے اور یہاں مستقل طور پر سکونت پزیر ہو گئے۔ کراچی آنے بعد پاکستان کسٹم میں ملازمت حاصل کی۔ ترقی کی منازل طے کرتے ہوئے پریونٹیو آفیسر کے عہدے تک پہنچے اور 1994ء میں ریٹائر ہو گئے۔ 1951ء سے ان کی ادبی زندگی کا آغاز ہوا۔ ابتدا میں شاعری کے ساتھ ساتھ افسانے بھی لکھے۔ لیکن بعد میں ان کی پوری توجہ شاعری پر مرکوز ہو گئی۔ وہ عبرت الہٰ آبادی کے شاگرد ہیں۔ انھوں نے غزلیں، نظمیں، حمد، نعت، منقبت، رباعی، گیت، دوہا، ہائیکو، تظمین اور آزاد نظم وغیرہ کی اصنافِ سخن میں طبع آزامائی کی۔ بر صغیر پاک و ہند کے ممتاز رسائل و جرائد میں ان کا کلام شائع ہوتا رہا۔منظر عارفی، کراچی کا دبستان نعت، نعت ریسرچ سینٹر کراچی، 2016ء، ص 270 انھوں نے ایک سہ ماہی کتابی سلسلہ شاعری بھی جاری کیا جس کے ان کے انتقال تک 65 سے زائد شمارے شائع ہو ئے تھے۔ ان کی کتابوں میں اجالوں کے دریچے (غزلیں، 1982ء)، موسموں کی گرد (غزلیں، 1985ء)، شہرِ علم (نعتیہ مجموعہ، 1987ء)، عکسِ جاں (غزلیں، 1991ء)، ہائیکو (1998ء)، باتیں سخنوروں کی (منظوم، حصہ اول 1999ء، حصہ دوم 2008ء)، لفظوں کو زنجیر کیا (غزلیں، 2000ء)، حمد و نعت (مجموعہ حمد و نعت، 2000ء)، قرضِ سخن (غزلیں، 2008ء)، مکے سے مدینے (حمد و نعت، 2009ء)، تظمین (پہلا حصہ 2014ء، دوسرا حصہ 2015ء) شائع ہو چکی ہیں۔کراچی کا دبستان نعت، ص 271

 وفات 
سہیل غازی پوری 22 نومبر 2018ء کو کراچی، پاکستان میں انتقال کر گئے۔

 حوالہ جات 

زمرہ:1934ء کی پیدائشیں
زمرہ:2018ء کی وفیات
زمرہ:22 نومبر کی وفیات
زمرہ:پاکستانی مسلم شخصیات
زمرہ:کراچی کے شعرا
زمرہ:بیسویں صدی کے پاکستانی شعرا
زمرہ:پاکستانی اردو شعرا
زمرہ:کراچی میں وفات پانے والی شخصیات
زمرہ:نعتیہ شاعر
زمرہ:اتر پردیش میں پیدا ہونے والی شخصیات
زمرہ:پاکستانی جریدہ مدیران